Viļņas Ignācija katoļu baznīca

Viļņas Sv. Ignācija baznīca (lietuviešu: Vilniaus šv. Ignoto bažnyčia) ir Romas katoļu dievnams, kas atrodas Lietuvas galvaspilsētas Viļņas vecpilsētā. Kalpo par Lietuvas kara ordinariāta katedrāli, t.i. tā ir Lietuvas bruņoto spēku galvenā baznīca. Nacionālās nozīmes Lietuvas valsts kultūras piemineklis (unikālais kods — 27308). Baznīca celta kā jezuītu noviciāta baznīca no 1622. līdz 1647. gadam. 1737. gadā Viļņā izcēlās ugunsgrēks, kurā nodega arī baznīca. No 1748. līdz 1750. gadam baznīca tika atjaunota pēc Tomaša Žebrovska projekta (no 1745. līdz 1746. gadam Žebrovskis bija Ilūkstes jezuītu kolēģijas pasniedzējs). Pēc jezuītu padzīšanas no Krievijas Impērijas, no 1774. līdz 1798. gadam baznīca kalpoja Viļņas teoloģijas semināra vajadzībām. 1798. gadā ēka tika nodota Krievijas Impērijas Preobraženskas pulka vajadzībām, kas šeit ierīkoja kazarmas. Pēc Pirmā pasaules kara baznīca tika rekonstruēta pēc Juliuša Klosa (Juliusz Kłos, 1881 — 1933) projekta un kļuva par Polijas armijas garnizona baznīcu. Pēc Otrā pasaules kara, 1955. gadā baznīcā ierīkoja kinostudijas noliktavu, no 1991. līdz 2004. gadam šeit atradās mākslas galerija, bet 2004. gadā dievnams tika atdots ticīgajiem. Ārējās saites Ieraksts Lietuvas kultūras vērtību reģistrā Vikikrātuvē par šo tēmu ir pieejami multivides faili. Skatīt: Viļņas Ignācija katoļu baznīca.